Broj: 01-076/24-3903

Podgorica, 28. 10. 2024. godine

Klub poslanika Demokratske unije Albanaca i Hrvatske građanske inicijative

Poslanik, g-din Adrijan Vuksanović

**POSLANIČKO PITANJE**

Poštovani gospodine Spajić, predsjedniče Vlade Crne Gore

Slažete li se s izjavom gospodina Andrije Mandića, predsjednika Skupštine Crne Gore, da se Hrvati indetificiraju s Hrvatskom Anta Pavelića i kako ovakve izjave doprinose razvijanju dobrosusjedskih odnosa ?

**ODGOVOR**

Uvaženi poslaniče Vuksanoviću,

Dozvolite da i ovom prilikom naglasim da je Republika Hrvatska naša prijateljska država, saveznik u NATO-u i nezamjenjiv partner na evropskom putu. Današnja Hrvatska ni na koji način nije povezana s NDH, državom u kojoj su pod ustaškim režimom stradali pripadnici jevrejskog i srpskog naroda, kao i mnogi drugi, uključujući Crnogorce, Bošnjake i Hrvate. Savremena Hrvatska se suočila s prošlošću iz perioda Drugog svjetskog rata i osudila NDH kao fašističku tvorevinu. Svi njeni državni predstavnici redovno učestvuju u godišnjim komemoracijama u Jasenovcu.

Prostor bivše Jugoslavije i dalje očekuje suočavanje s nedavnom prošlošću. To je proces kojem svi moramo biti posvećeni ako želimo pomirenje u ovom regionu. Kao neko ko pripada generaciji političara koja nije učestvovala u kreiranju te neslavne prošlosti, usmjeren sam ka postizanju evropskih kriterijuma i standarda koji će našim građanima obezbijediti bolji kvalitet života i prosperitet. Sastavni dio našeg evropskog puta jesu regionalna saradnja i dobrosusjedski odnosi zasnovani na međusobnom poštovanju i razumijevanju, sa ciljem prevazilaženja razlika uvijek vodeći računa o državnim interesima. Dijelimo zajedničku prošlost koja je imala svoje uspone i padove, a koja ne smije opterećivati našu zajedničku evropsku budućnost.

Aktuelna Vlada Crne Gore, koju predvodim, najinkluzivnija je od uvođenja višestranačkog sistema. Za napredak našeg društva potrebni su dijalog i bolje međusobno razumijevanje. Snažno smo opredijeljeni za prevazilaženje podjela, pomirenje i evropsku perspektivu Crne Gore, što smo već mnogo puta dokazali i na čemu ćemo istrajavati.

Imajući u vidu da članstvo u EU ima podršku ogromne većine naših građana i da u Skupštini Crne Gore nema stranaka koje se protive ovom cilju, upravo na toj osnovi treba graditi društvenu koheziju. Apelujem na sve da, poštujući naš vanjskopolitički prioritet i pokazujući poseban senzibilitet prema susjedima, svoje izjave i postupke dodatno odmjere, izbjegavajući dnevnu politiku i partikularne interese. Na taj način, možemo ispuniti ključan zadatak koji su nam građani povjerili – da Crna Gora bude spremna postati članica EU, vrijednosno, suštinski i formalno pripadajući evropskoj porodici.

S poštovanjem,

 **PREDSJEDNIK**

**mr Milojko Spajić**